**Proslov**

Ova knjiga donosi opis strukture i sadržaja prvog računalno dostupnog valencijskog leksikona glagola hrvatskoga jezika. Budući da je primarna namjera leksikona CROVALLEX njegova dostupnost i pretraživost u računalnom obliku, na sljedećim stranicama čitatelji neće pronaći sadržaj leksikona, nego opis njegove strukture i teorijske podloge.

Izrada prve inačice leksikona CROVALLEX (CROVALLEX 2.008) trajala je više od četiri godine. Na drugoj inačici leksikona (koja je još uvijek radna verzija i zahtijeva dodatna lingvistička istraživanja) radi se već tri godine i vjerujem da će se pokazati korisnom ili makar zanimljivom drugim istraživačima u području leksikografije i lingvistike.

Od samog početka, CROVALLEX se dizajnirao s naglaskom na ljudskoj i strojnoj čitljivosti. Stoga se nadam da će ga i lingvisti i stručnjaci u području računalne obrade prirodnoga jezika moći koristiti i kritički ocjenjivati njegov sadržaj. Svaka povratna informacija i kritika od strane stručnjaka predstavljat će vrijedan izvor informacija za poboljšanje leksikona, kao i veliki poticaj za daljnji rad.